སྤྱིར་ལོ་རྒྱུས་ཐོག་ཡོངས་གྲགས་སུ་གདུང་རྒྱུད་ཆེ་དྲུག་ཡོད་པའི་ནང་ནས་དམུ་རིགས་གཤེན་ལྷའི་གདུང་རྒྱུད་ནི།བསྟན་འབྱུང་ལྷ་རྒྱུད་འཕྲེང་བ་ལས།དེ་ཡང་རྒྱལ་རིགས་གཤེན་གྱི་གདུང་རབས་ཀྱི་རྩ་བ།བསྐལ་པ་བཟང་པོའི་སངས་རྒྱས་སྟོང་རྩ་གཉིས་སམ་སྟོང་རྩ་བརྒྱད་བྱོན་རབས་དང་འབྲེལ་དགོས།ཞེས་གསུངས་པ་ལྟར།དང་ཐོག་བསྐལ་སྟོང་སངས་རྒྱས་བྱོན་ཚུལ་དང་སྲིད་པའི་གྲོལ་ཚུལ་སོགས་བརྒྱུད་དེ་སངས་པོ་འབུམ་ཁྲི་དང་ཆུ་ལྕམ་རྒྱལ་མོ་གཉིས་ཀྱི་རྒྱུད་ལས་སྲིད་རྗེ་འབྲང་དཀར་དང་གཉན་རུམ་རྗེ།གནམ་ལྷ་དཀར་པོ་རྣམས་རིམ་པར་བྱུང་ཞིང་།གནམ་ལྷའི་གདུང་རྒྱུད་ཁ་ཡེ་དམུ་ལ་འཐེན་སོགས་འཐེན་དགུ་རུ་གྲགས་པ་དེ་རྣམས་བྱུང་བའི་ཐ་མ་ལ་འོད་གསལ་དམུ་ལ་འཐེན་གྱི་རྒྱུད་ལས་རྒྱལ་པོ་དམུ་ཕྱུག་སྐྱེས་ཞོན་དུ་གྲགས་པ་དེ་བྱུང་བར་གསལ་ལ།དམུ་ཕྱུག་སྐྱེས་ཞོན་གྱི་སྲས་རྒྱུད་དུ་ལམ་པ་ཕྱག་དཀར་སོགས་རིམ་པར་བྱུང་སྟེ།རྒྱལ་བོན་ཐོད་དཀར་བར་གདུང་རབས་བཅུ་དགུ་བྱུང་བར་གསལ།བདག་ཅག་གི་སྟོན་པ་རྫོགས་པའི་སངས་རྒྱས་གཤེན་རབ་མི་བོ་ཆེ་ནས་གཤེན་ནམ་མཁའ་སྣང་བ་མདོག་ཅན་ཡན་བླ་རབས་གསུམ་ལ་གཤེན་སྲས་སྐྱེས་བུ་ཆེན་པོ་བཅུ་དྲུག་བྱོན་པ་གསལ།སྟོན་པ་མཆོག་གི་སྐུ་སྲས་གདུང་རྒྱུད་འཛིན་པ་ནི་ཀོང་བཟའ་ཁྲི་ལྕམ་ལས་འཁྲུངས་པའི་རྒྱལ་སྲས་ཀོང་ཚ་གཡུང་དྲུང་དབང་ལྡན་མཆོག་གི་སྲས།འབྲུག་གི་རྒྱལ་པོ།དེའི་གདུང་འཛིན་དམུ་བོན་ཡེའུ་ཐན།༼ཡོའུ་བརྟན་༽དེའི་གདུང་འཛིན་དམུ་བོན་མཐོང་རོལ།༼དམུ་ཐང་ལྷ་༽དེའི་གདུང་འཛིན་སྲས་དམུ་སྐྱེ་ལེགས།༼དམུ་བོན་སྐྱེས་ཚལ་༽དེའི་གདུང་འཛིན་དམུ་གཤེན་གྲོལ་བ།དེའི་གདུང་འཛིན་དམུ་ཁ་སྤོ་མི་སྤོ།དེའི་གདུང་འཛིན་དམུ་རྗེ་ཡོངས་རྒྱལ།དེའི་གདུང་འཛིན་དམུ་ཁ་ཡེ་མུ་ཡེ།དེའི་གདུང་འཛིན་གཤེན་དམུ་ལོ།༼དམུ་ལེ་ཡོལ་བ་༽དེའི་གདུང་འཛིན་དམུ་ལྟེ་འབྲུམ་བུ།དེའི་གདུང་འཛིན་དམུ་རྗེ་ཡང་རྒྱལ།དེའི་གདུང་འཛིན་རྣམས་བསྟན་པ་ཉམས་གུད་ཀྱི་དབང་གིས་ཤར་ཙོང་ཁའི་ཡུལ་དུ་བྱུང་གསུངས་ཀྱང་།ཕྱིས་སུ་དེའི་གདུང་རབས་ཟམ་མ་ཆད་པར་བྱོན་པའི་གདུང་སྲས་ནི།དམུ་བཀྲ་གསལ་ཀླུ་ཡི་རྒྱལ་པོ།དེའི་གདུང་འཛིན་གཤེན་མི་གཡོ་མགོན་པོ།དེའི་གདུང་འཛིན་གཤེན་དཔལ་མགོན་གསས།དེའི་གདུང་འཛིན་གཤེན་ཆེན་ཀླུ་དགའ།དེའི་གདུང་འཛིན་རྒྱལ་སྲས་རིན་ཆེན་རྒྱལ་མཚན།དེའི་གདུང་འཛིན་གཤེན་སྨན་རྒོད།དེའི་གདུང་འཛིན་གཤེན་དམ་པ་རྒྱལ་ཚབ།དེའི་གདུང་འཛིན་གཤེན་ཇོ་བཀྲ།དེའི་གདུང་འཛིན་སྲས་ཇོ་རྩེ།དེའི་གདུང་འཛིན་སྲས་ཇོ་རྒྱལ།དེའི་གདུང་འཛིན་དཔོན་གསས་ཤེས་རབ་རྒྱལ་མཚན།དེའི་གདུང་འཛིན་དཔོན་གསས་ཁྲོ་འབུམ།དེའི་གདུང་འཛིན་དཔོན་གསས་སེང་གེ་གྲགས་པ།དེའི་གདུང་འཛིན་གཤེན་དཔལ་འོད་དར།དེའི་གདུང་འཛིན་ཀུན་དགའ་དཔལ་ལྡན།དེའི་གདུང་འཛིན་སྤྲུལ་སྐུ་ཨ་སྐྱིད་དཔལ།དེ་ཡན་ལྷ་རྗེ་ཇོ་བཀྲའི་སྲས་རྒྱུད་དོ།།ཡང་གཅིག་གཤེན་དམ་པ་རྒྱལ་ཚབ་ཀྱི་སྲས་ཆེ་འོག་ལྷ་རྗེ་ཇོ་འབྲུག་གི་གདུང་འཛིན་དཔོན་གསས་ཇོ་འགྲུབ་འབུམ།དེའི་གདུང་འཛིན་གཤེན་སྲས་འབུམ་དར།དེའི་གདུང་འཛིན་གཤེན་གཡུང་དྲུང་ཁྲོ་རྒྱལ།དེའི་གདུང་འཛིན་གཤེན་རྒྱལ་མཚན་གྲགས་པ།དེའི་གདུང་འཛིན་རྒྱལ་མཚན་སེང་གེ།དེའི་གདུང་འཛིན་མཁན་པོ་དབང་གྲུབ་རྒྱལ་མཚན།དེའི་གདུང་འཛིན་མཆོག་ལེགས་རྒྱལ་མཚན་ཀླུ་གྲུབ་རྣམ་རྒྱལ།དེའི་གདུང་འཛིན་དམུ་གཤེན་ཉི་མ་རྒྱལ་མཚན།དེའི་གདུང་འཛིན་གཤེན་ཁྲི་འོད་རྒྱལ་མཚན།དེའི་གདུང་འཛིན་ནམ་མཁའ་རྒྱལ་མཚན།དེའི་གདུང་འཛིན་གཡུང་དྲུང་ཉི་རྒྱལ།དེའི་གདུང་འཛིན་རྒྱལ་བ་ལྷུན་གྲུབ་གཙུག་ཕུད་འོད་ཟེར།དེའི་གདུང་འཛིན་རྒྱལ་བ་ཚེ་དབང་ལྷུན་གྲུབ།དེའི་གདུང་འཛིན་གཡུང་དྲུང་ཉི་མའི་རྒྱལ་པོ།དེའི་གདུང་འཛིན་གཤེན་ལུག་ལོ་བ་བསྟན་འཛིན་དབང་གི་རྒྱལ་པོ།དེའི་གདུང་འཛིན་གཤེན་ཚེ་དབང་མཆོག་ལེགས་རྣམ་རྒྱལ།དེའི་གདུང་འཛིན་དམུ་གཤེན་ཆེན་པོ་བསོད་ནམས་ཕུན་དབང་།དེའི་གདུང་འཛིན་གཡུང་དྲུང་ཕུན་ཚོགས་བསྟན་དར།དེའི་གདུང་འཛིན་གཤེན་བསྟན་པ་དར་རྒྱས།དེའི་གདུང་འཛིན་གཤེན་དཔལ་ལྡན་རྣམ་རྒྱལ་སྐུ་མཆེད་གསུམ་ནས་རྫོགས།ཡང་གཅིག་འབྲིག་མཚམས་སུ་བཞུགས་པའི་གཤེན་འབུམ་མེ་ནག་པོའི་སྲས་གཤེན་བྱང་ཆུབ་བློ་གྲོས།དེའི་གདུང་འཛིན་གཤེན་ལེགས་བྱང་ཆུབ།དེའི་གདུང་འཛིན་གཤེན་སྲས་མགོན་པོ།དེའི་གདུང་འཛིན་གཤེན་རིན་དཔལ་བཟང་།དེའི་གདུང་འཛིན་མཁས་བཙུན་བཟང་པོ་དཔལ་ཉིད་ནས་རྫོགས།དེ་ཡན་ནི་གཤེན་མ་ཚང་གི་གདུང་རབས་དྲི་མ་མེད་པ་ཡིན།